CELEX: 32017D1412
Language: hr
Date: 2017-08-01 00:00:00
Title: Provedbena odluka Komisije (EU) 2017/1412 оd 1. kolovoza 2017. o priznanju Fidžija u skladu s Direktivom 2008/106/EZ Europskog parlamenta i Vijeća u pogledu sustava osposobljavanja pomoraca i izdavanja svjedodžbi pomorcima (priopćeno pod brojem dokumenta C(2017) 5277) (Tekst značajan za EGP. )

3.8.2017   
            
            
               HR
            
            
               Službeni list Europske unije
            
            
               L 202/6
            
         PROVEDBENA ODLUKA KOMISIJE (EU) 2017/1412
   оd 1. kolovoza 2017.
   o priznanju Fidžija u skladu s Direktivom 2008/106/EZ Europskog parlamenta i Vijeća u pogledu sustava osposobljavanja pomoraca i izdavanja svjedodžbi pomorcima
   
      
         (priopćeno pod brojem dokumenta C(2017) 5277)
      
   
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2008/106/EZ Europskog parlamenta i Vijeća od 19. studenoga 2008. o minimalnoj razini osposobljavanja pomoraca (1), a posebno njezin članak 19. stavak 3.,
   budući da:
   
               (1)
            
            
               U skladu s Direktivom 2008/106/EZ države članice mogu odlučiti priznati odgovarajuće svjedodžbe o stručnosti ili sposobnosti pomoraca koje su izdale treće zemlje uz uvjet da Komisija priznaje dotičnu treću zemlju. Te treće zemlje moraju ispunjavati sve zahtjeve Konvencije Međunarodne pomorske organizacije o standardima osposobljavanja, izdavanju svjedodžbi i straži za pomorce iz 1978. (dalje u tekstu „Konvencija STCW”).
            
         
               (2)
            
            
               Njemačka je 18. veljače 2011. zatražila priznanje Fidžija. Na temelju je tog zahtjeva Komisija kontaktirala s fidžijskim nadležnim tijelima kako bi izvršila procjenu fidžijskog sustava osposobljavanja i izdavanja svjedodžbi te provjerila ispunjava li Fidži sve zahtjeve Konvencije STCW i jesu li poduzete odgovarajuće mjere za sprečavanje prijevare u vezi sa svjedodžbama. Objašnjeno je da će se procjena temeljiti na rezultatima inspekcije za utvrđivanje činjenica koju će provesti stručnjaci Europske agencije za pomorsku sigurnost (dalje u tekstu „Agencija”) u Fidžiju.
            
         
               (3)
            
            
               Na temelju rezultata inspekcije iz lipnja 2013. te uzimajući u obzir dobrovoljni plan korektivnih mjera koji su podnijela fidžijska tijela u rujnu 2014. i naknadno dopunila u prosincu 2014., Komisija je provela procjenu sustava osposobljavanja i izdavanja svjedodžbi u Fidžiju.
            
         
               (4)
            
            
               Komisija je procjenom utvrdila nekoliko područja u kojima je potrebno odgovarajuće djelovanje fidžijskih tijela, uključujući nedostatke povezane s nacionalnim odredbama poput nepostojanja odredaba za kvalifikacije određenih kategorija instruktora, nedostatnim ili nepotpunim zahtjevima za izdavanje svjedodžbi te s postupcima osiguravanja kvalitete i programima osposobljavanja.
            
         
               (5)
            
            
               U travnju 2015. Komisija je fidžijskim tijelima dostavila izvješće o procjeni koje se temeljilo na rezultatima inspekcije iz lipnja 2013. u kojem je uzet u obzir dopunjeni plan korektivnih mjera.
            
         
               (6)
            
            
               Fidžijska tijela podnijela su ažurirani plan korektivnih mjera u lipnju 2015.
            
         
               (7)
            
            
               Komisija je na temelju svih dostupnih informacija zaključila da su fidžijska tijela, osim zaključka o zahtjevima za izdavanje svjedodžbi, poduzela mjere za usklađivanje fidžijskog sustava za osposobljavanje i izdavanje svjedodžbi sa zahtjevima Konvencije STCW.
            
         
               (8)
            
            
               Konkretno, Fidži je donio nove propise kojima se pristupa rješavanju prepoznatih nedostataka u nacionalnim odredbama te je osuvremenio postupke osiguravanja kvalitete u upravnim tijelima i obrazovnim ustanovama u sektoru pomorstva, kao i kurikulume i programe osposobljavanja u tim ustanovama.
            
         
               (9)
            
            
               Odjeli Komisije zatražili su od fidžijskih tijela da pojasne zaključke Komisije koji su navedeni u uvodnoj izjavi 7. u vezi sa zahtjevima za izdavanje svjedodžbi. Zaključak ni u kojem slučaju ne dovodi u pitanje općenitu pozitivnu ocjenu.
            
         
               (10)
            
            
               Konačni je rezultat procjene da Fidži ispunjava zahtjeve Konvencije STCW te da je ta zemlja poduzela odgovarajuće mjere za sprečavanje prijevara u vezi sa svjedodžbama.
            
         
               (11)
            
            
               Državama članicama dostavljeno je izvješće o rezultatima procjene.
            
         
               (12)
            
            
               Mjere predviđene tom Odlukom u skladu su s mišljenjem Odbora za sigurnost na moru i sprečavanje onečišćenja s brodova,
            
         DONIJELA JE OVU ODLUKU:
   Članak 1.
   Za potrebe članka 19. Direktive 2008/106/EZ Fidži je priznat u pogledu sustava osposobljavanja pomoraca i izdavanja svjedodžbi pomorcima.
   Članak 2.
   Ova je Odluka upućena državama članicama.
   
      Sastavljeno u Bruxellesu 1. kolovoza 2017.
      
         
            Za Komisiju
         
         Violeta BULC
         
            Članica Komisije
         
      
   
   
      (1)  SL L 323, 3.12.2008., str. 33.